விளையாட்டில் கூட்டுச் சேராத மூன்று பசங்க இருந்த மாதிரியே இப்போது நாற்பது வயதுக்குள் உள்ளூரிலேயே தங்கியிருப்பதும் ஒரு மூன்று பேர்தான். திருப்பூர் பனியன் கம்பெனி, கேரளா கந்துக் கடை என ஆளுக்கொரு திசையில் பறந்து விட்டார்கள். சாஃப்ட்வேர் வேலைக்கோ, சாஃப்ட்வேரில் வேலை செய்யும் பையனைக் கட்டிக்கொண்டோ எதோ ஒரு காரணத்திற்காக சென்னையிலும், பெங்களூரிலும், அமெரிக்காவிலும் ஆட்களை அனுப்பிய குக்கிராமங்களில் எங்களதும் ஒன்று. வெறும் தண்ணீர் பாய்ச்சுவதற்கு மட்டும் மாதச் சம்பளமாக பத்தாயிரம் (+ தங்குவதற்கு வீடு, காய்கறி, தேங்காய், பருப்பு இத்தியாதி) கொடுத்தும் ஆள் கிடைக்காத ஊரிலிருந்து வந்து அப்பாசமி ரியல் எஸ்டேட்டில் பதினைந்தாயிரம் சம்பளத்துக்கு வேலை செய்யும் இளைஞர்களை உற்பத்தி செய்திருக்கும் ஊர்.